text: Detingut per robar en vestidors de diversos equipaments esportius del Camp de Tarragona
  Les càmeres el van gravar entrant i sortint dels recintes on es va endur mòbils i diners per valor de més de 4.000 euros
  Imatge captada per una càmera de seguretat en un equipament esportiu del Camp de Tarragona on es veu un lladre accedint al complex per robar telèfons mòbils i diners en efectiu. Imatge publicada, el 10 de març del 2020 MOSSOS D'ESQUADRA / ACN
  Dimarts, 10 Març 2020 15:37
  Els Mossos d'Esquadra han detingut un home per cometre quinze furts en equipaments esportius del Camp de Tarragona, entre el 8 de gener i el 29 de febrer d'enguany. És un individu de 31 anys, de nacionalitat espanyola i veí de Tarragona. La investigació va arrencar el passat 8 de gener en rebre dues denúncies per furts en els vestidors d'un pavelló poliesportiu situat als barris de Ponent de Tarragona. El lladre va haver de fugir corrents quan es va veure sorprès després d'haver-se endut dos dos telèfons mòbils i diners en efectiu dels vestidors. En més d'una ocasió va trobar-se amb personal de les instal·lacions i també va ser enregistrat pel seus sistemes de videovigilància. Això va facilitar la seva posterior detenció, divendres passat.
  Aquest tipus d'accions es van anar repetint el dia 13 i 14 de febrer a dos pavellons municipals i un institut del Tarragonès. El 16 de febrer va haver un fet més en unes instal·lacions esportives de Cornellà de Llobregat (Baix Llobregat). El 17 de febrer l'home va reincidir entrant en un dels pavellons on ja havia comès un furt, moment en què va ser reconegut per diversos testimonis que ja l'havien vist, quan hi va accedir per primera vegada quatre dies enrere. En tots els casos va aconseguir emportar-se telèfons mòbils o diners.
  El lladre va tornar a actuar el dia 21 de febrer en un club de Tarragona, on es van presentar fins a quatre denuncies, i el dia 29 en un equipament esportiu de Lleida. Entre els antecedents policials del sospitós, els investigadors van trobar la coincidència d'un fet del desembre de 2017, en què ja va ser detingut quan el van sorprendre in fraganti dins dels vestidors d'un club esportiu de les Borges Blanques (Garrigues).
  Es calcula que el valor de tot els efectes robats, entre telèfons mòbils i diners en efectiu, supera els 4.000 euros, segons informen fonts dels Mossos. El detingut va quedar en llibertat amb càrrecs després de passar aquest diumenge a disposició del jutjat d'instrucció en funcions de guàrdia de Tarragona.